De fik lange næser, men ingen penge ud af det - to mænd, der natten til fredag forsøgte at brække en betalingsautomat op i Nordjylland. Vidner så dem nemlig forsøge på at rive automaten på et ubemandet tankanlæg ved den nordjyske motorvej op med rode - med en bil. Faren for at få politiet på nakken fik de to mænd til at tage benene på nakken og stikke af. Kupforsøget blev begået på tankanlægget ved motorvejen mellem Brønderslev og Tylstrup. - Vi har ingen afgørende spor af de to mænd, siger kriminalpolitiet i Hjørring. Vidner mener at have set de to mænd tanke en firehjulstrækker på Shell på Hjørringvej i Brønderslev. Det skete inden forsøget på at få penge ud af betalingsautomaten.

Referat:
Mislykket kup mod betalingsautomat